Broj: 711-I-338-M-11/22-02-19

Zagreb, 21. siječnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Vesne Bedeković, zastupnice u Hrvatskom saboru, za davanjem mišljenja Povjerenstva,** na 155. sjednici održanoj dana 21. siječnja 2022.g. daje sljedeće

**MIŠLJENJE**

1. **Sukladno odredbi članka 17. stavka 3. ZSSI-a, obveznica Vesna Bedeković može istovremeno uz obnašanje dužnosti zastupnice u Hrvatskom saboru obavljati edukacijsku djelatnost na Veleučilištu u Virovitici te održavati nastavu na domaćim i inozemnim sveučilištima, uključujući mentorstvo studentima u svojstvu vanjskog suradnika na temelju ugovora o djelu te za isto primati naknadu.**
2. **Sukladno odredbi članka 17. stavka 4. ZSSI-a obveznica je dužna prilikom podnošenja godišnje imovinske kartice prijaviti Povjerenstvu prihode i naknade stečene na temelju obavljenih poslova iz točke I. ove izreke.**
3. **Sukladno odredbi članka 18. stavka 2. ZSSI-a obveznica može istovremeno uz obnašanje dužnosti saborske zastupnice biti i članica/predsjednica Upravnog vijeća Veleučilišta u Virovitici s obzirom da je navedena ustanova proglašena pravnom osobom od posebnog interesa za Grad Viroviticu, no bez prava na naknadu, osim prava na naknadu putnih i drugih opravdanih troškova.**

Obrazloženje

Zahtjev za davanjem mišljenja Povjerenstva podnijela je obveznica Vesna Bedeković, zastupnica u Hrvatskom saboru U Povjerenstvu zahtjev je zaprimljen 11. siječnja 2022. pod poslovnim brojem 711-U-273-M-11/22-01-4, povodom kojeg se vodi predmet broj M-11/22.

Člankom 3. stavkom 1. podstavkom 3. ZSSI-a propisano je da zastupnici u Hrvatskom saboru obveznici ZSSI-a. Stoga je i Vesna Bedeković povodom obnašanja dužnosti zastupnice u Hrvatskom saboru dužna pridržavati se odredbi ZSSI-a

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu za mišljenje navodi da joj je temeljem Mišljenja Povjerenstva od 17. studenog 2016. (Broj: 711-I-1644-M-178/16- 02-11) i od 24. srpnja 2019. (Broj: 711-I-1470-M-106/19-02-11) kao saborskoj zastupnicu te potom kao ministrici za demografiju, obitelj, mlade i socijalnu politiku, dopušteno da istovremeno s navedenim dužnostima obavlja i edukacijsku djelatnost na Visokoj školi za menadžment u turizmu i informatici u Virovitici te na domaćim i inozemnim visokim učilištima i sveučilištima, uključujući mentorstvo studentima u svojstvu vanjskog suradnika na temelju ugovora o djelu te da za isto prima naknadu, pri čemu je sve naknade ostvarene od edukacijske djelatnosti u proteklom razdoblju unijela u imovinsku karticu. Nadalje, obveznica navodi da joj je temeljem navedenih Mišljenja, dopušteno obavljati i dužnost predsjednice Upravnog vijeća Visoke škole za menadžment u turizmu i informatici u Virovitici bez prava na naknadu, jer je ista ustanova proglašena pravnom osobom od posebnog interesa.

Obveznica ističe kako je stupio na snagu novi Zakon o sprečavanju sukoba interesa („Narodne novine“, broj: 143/21.) te moli za davanje mišljenja o možebitnom sukobu interesa za nastavak istovremenog obavljanja edukacijske djelatnosti i dužnosti članice/predsjednice Upravnog vijeća. Obveznica postavlja upit može li obavljati edukacijsku djelatnost na Veleučilištu u Virovitici te na domaćim i inozemnim visokim učilištima i sveučilištima, uključujući mentorstvo studentima u svojstvu vanjskog suradnika na temelju ugovora o djelu te primati naknadu za isto kao i može li obavljati dužnost članice/predsjednice Upravnog vijeća Veleučilišta u Virovitici bez prava na naknadu. Obveznica napominje da je Visoka škola za menadžment u turizmu i informatici u Virovitici u veljači 2021. godine temeljem Uredbe Vlade Republike Hrvatske o izmjenama Uredbe o osnivanju Visoke škole za menadžment u turizmu i informatici u Virovitici (Narodne novine, broj: 14/21), koja se dostavlja u privitku, promijenila naziv u Veleučilište u Virovitici.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano. Stavkom 2. istog članka ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti. Stavkom 3. propisano je da prethodno odobrenje Povjerenstva iz stavka 2. ovoga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 17. stavkom 4. ZSSI-a propisano je da su obveznici obvezni prijaviti Povjerenstvu primitke iz stavaka 2. i 3. ovoga članka.

Povjerenstvo ističe kako održavanje nastave na Veleučilištu u Virovitici te na domaćim i inozemnim sveučilištima, uključujući mentorstvo studentima, u svojstvu vanjskog suradnika, predstavlja obavljanje edukacijske djelatnost u smislu članka 17. stavka 3. ZSSI-a te stoga obveznica Vesna Bedeković može bez prethodnog odobrenja Povjerenstva obavljati navedene poslove uz obnašanje dužnosti saborske zastupnice, neovisno o tome obnaša li javnu dužnost stalno i redovito. Isto tako obveznica za navedene poslove može primati naknade, no iste je temeljem članka 17. stavka 4. dužna prijaviti u godišnjoj imovinskoj kartici.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima. Stavkom 2. istog članka ZSSI-a propisano je da iznimno od stavka 1. ovoga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Odlukom Gradskog vijeća Grada Virovitice o popisu pravnih osoba od posebnog interesa za Grad Viroviticu od 29. lipnja 2011.g. („Službeni Glasnik Grada Virovitice, broj 4/11.), kao jedna od ustanova od posebnog interesa za Grad Viroviticu utvrđena je i Visoka škola za menadžment u turizmu i informatici u Virovitici.

Uredbom Vlade Republike Hrvatske o izmjenama Uredbe o osnivanju Visoke škole za menadžment u turizmu i informatici u Virovitici („Narodne novine“, broj: 14/21.) navedena ustanova promijenila je naziv u Veleučilište u Virovitici.

Stoga, obveznica Vesna Bedeković može istovremeno uz obnašanje dužnosti zastupnice u Hrvatskom saboru biti i članica/predsjednica Upravnog vijeća Veleučilišta u Virovitici, s obzirom da je navedena ustanova proglašena pravnom osobom od posebnog interesa za Grad Viroviticu, no bez prava na naknadu, osim naknade putnih i drugih opravdanih troškova.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Vesna Bedeković, elektronička dostava
2. Objava na internetskoj stranici Povjerenstva
3. Pismohrana